Իսրայելի նախագահ Ռոուվեն Ռիվլինը հոկտեմբերի 26-ին իր նստավայրում ընդունեց Շառլ Ազնավուրին: Ռաուլ Վալենբերգի անվան միջազգային հիմնադրամի կողմից ֆրանսահայ աշխարհահռչակ շանսոնիեն ու նրա քույրը՝ Աիդան, պարգևատրվեցին շվեդ դիվանագետ Վալենբերգի անվան մեդալներով: Հրեա պրոֆեսոր, ցեղասպանագետ Յաիր Աուրոնը հանդիպում է ունեցել Ազնավուրի հետ ու գրի առել նրա ծնողների՝ Միշայի ու Քնարի, ինչպես նաև հենց իր ու քրոջ սխրանքների մասին պատմությունները՝ կապված Երկրորդ աշխարհամարտի տարիներին ֆաշիստներից հայեր ու հրեաներ փրկելու հետ: Այդ տարիներին Ազնավուրյանները համակրում ու աջակցում էին հայտնի պարտիզան, հետմահու Ֆրանսիայի Ազգային հերոս հռչակված Միսաք Մանուշյանին ու նրա խմբին և ապաստան էին տրամադրում թե՛ հայերին ու հրեաներին և թե՛ այլ ազգերի ներկայացուցիչների՝ վտանգելով սեփական կյանքը: